paragraph_text: Humoristična serija je izraz koji označava skup međusobno povezanih radio, televizijskih ili internetskih emisija ili predstava kojima je zajednička uporaba humora kao glavnog elementa zabave publike (slušatelja ili gledatelja). U užem smislu se obično pod time podrazumijeva humoristična televizijska serija, a ona može podrazumijevati prilično raznovrsne oblike televizijske zabave. Najčešći tipovi su humoristični televizijski varijete - koji sadrže međusobno nepovezane skečeve ili stand up nastupe koje povezuje isti izvođač ili skupina izvođača, te sitcom ili igrana TV-serija obično smještena na točno određeno mjesto radnje i likove. Kao primjer za prvo mogu poslužiti Saturday Night Live i Top lista nadrealista, kao primjer za drugo mogu poslužiti Friends i Naša mala klinika.